ওয়েব ডেস্ক: রাতারাতি ড্যামেজ কন্ট্রোল। মহম্মদ আলি পার্কের দুর্গাপ্রতিমার নীচে অসুররূপী ডাক্তারের গলায় ঝোলানো হল 'ভুয়ো ডাক্তার' লেখা ব্যানার। একই সঙ্গে চিকিত্সকদের কাছে ক্ষমাও চেয়েছে পুজো কমিটি।  শুক্রবার ঐতিহ্যবাহী মহম্মদ আলি পার্ক পার্কের প্রতিমার ওপর থেকে পর্দা উঠতেই শুরু হয় বিতর্ক। দেখা যায় প্রতিমায় অসুরের পাশে দাঁড়িয়ে চিকিত্সক। এর পরই চরম প্রতিক্রিয়া দেখা দেয় বিভিন্ন মহলে। প্রতিবাদে ফেটে পড়ে চিকিত্সকদের সংগঠন। বিপদ বুঝে ওই মূর্তি ভুয়ো চিকিত্সকের বলে বিতর্ক এড়ানোর চেষ্টা করে পুজো কমিটি। দায় ঠেলা হয় মৃত্শিল্পীর কোটে। জানানো হয়, মূর্তি যে ভুয়ো চিকিত্সকের তা লিখে দেওয়া হবে গায়ে। কথা মতো শনিবার দুপুরে মূর্তির গায়ে ব্যানার টাঙানো হয়। দুটি চিকিত্সকের মূর্তির ওপর লেখা হয় 'ভুয়ো ডাক্তার'।